《摸鱼儿 戊寅五月五日哭惠文女》
清代·杨玉衔

黯江城、落梅哀笛，吹残甥馆琼树。臂丝续命欺人耳，乍面忽成千古。

鸡报午。莫便认、视阴灵照机先赴。昙花两度。恁一坠银瓶，永辞珠掌，先后委尘土。

人间世，生女生男何补。漫云光采门户。母兮抚汝终如始，藐尔诸孤谁抚。

天欲暮。偏教我、临流踯躅横舟渡。蒲觞忍举。对渺渺蛮波，年时角黍，怕听大招赋。

作者简介：1869-1943，字懿生，号铁夫、季良、鸾坡，以号行，广东香山人。光绪二十七年（1901）举人，三十年（1904）考取内阁中书。官广西知府。民国间曾任无锡国专词学教授及香港广州大学、国民大学教授。曾从朱祖谋学梦窗，后即以笺释吴文英的《梦窗词》扬名词坛。著有《抱香室词钞》、《梦窗词笺》等。晚年蛰居香港之青山，以著述自娱。